Seun (15) in hof vir huismoeder se moordCarima Barnard. Foto: Verskaf Die 15-jarige seun wat verdink word van die moord op Carima Barnard (50), ŉ huismoeder van die Jimmie Roos-jeugsorgsentrum naby Dewetsdorp in die Vrystaat, het Maandag vlugtig in die hof verskyn. Sers. Yanda Ngcukana, polisiewoordvoerder, het aan Maroela Media gesê die saak is tot Woensdag uitgestel om die seun genoeg tyd gun om ŉ regsverteenwoordiger aan te stel. Hy sal na verwagting dan om borgtog aansoek doen. Hy bly in aanhouding in Bloemfontein. Maroela Media het vroeër berig twee leerlinge aan die jeugsorgsentrum, onderskeidelik 15 en 16 jaar oud, is verlede Dinsdag na ŉ plek van aanhouding in Bloemfontein geneem nadat Barnard se liggaam in ŉ plas bloed by ŉ lodge op die skoolterrein gevind is. Sy is vermoedelik met ŉ baksteen en ŉ klip doodgeslaan en het weens hoofbeserings beswyk. Die motief vir haar moord is nog nie bekend nie. Daar is glo bloedvlekke op die 15-jarige seun se T-hemp en tekkies gevind. Die 16-jarige leerling is later in die sorg van die skool vrygelaat, hangende die uitkoms van die moordondersoek. Lees die vorige berigte oor Carima Barnard op Maroela Media.